CELEX: 32012D0108
Language: mt
Date: 2011-12-14 00:00:00
Title: 2012/108/UE: Deċiżjoni tal-Kunsill tal- 14 ta’ Diċembru 2011 dwar l-iffirmar, f'isem l-Unjoni, u l-applikazzjoni provviżorja tal-Ftehim fil-forma ta’ Skambju ta’ Ittri bejn l-Unjoni Ewropea u l-Federazzjoni Russa dwar l-introduzzjoni jew iż-żieda ta’ dazji tal-esportazzjoni fuq materja prima

29.2.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 57/52
               
            
         DEĊIŻJONI TAL-KUNSILL
         tal-14 ta’ Diċembru 2011
         dwar l-iffirmar, f'isem l-Unjoni, u l-applikazzjoni provviżorja tal-Ftehim fil-forma ta’ Skambju ta’ Ittri bejn l-Unjoni Ewropea u l-Federazzjoni Russa dwar l-introduzzjoni jew iż-żieda ta’ dazji tal-esportazzjoni fuq materja prima
         (2012/108/UE)
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 207(4) flimkien mal-Artikolu 218(5) tiegħu,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Fid-dawl tal-importanza ekonomika għall-Unjoni tal-aċċess għall-materja prima u l-importanza li għandha l-Federazzjoni Russa għall-Unjoni bħala fornitur tal-materja prima, il-Kummissjoni nnegozjat impenji mal-Federazzjoni Russa biex din tal-aħħar tnaqqas jew telimina d-dazji tal-esportazzjonijiet li japplikaw attwalment.
                  
               
                     (2)
                  
                  
                     Dawn l-impenji, li għandhom jiġu inklużi fil-Protokoll tal-Adeżjoni tal-Federazzjoni Russa mal-Organizzazzjoni Dinija tal-Kummerċ (WTO), ma jkoprux il-materja prima li għadha ħielsa mid-dazji tal-esportazzjoni mil-Federazzjoni Russa.
                  
               
                     (3)
                  
                  
                     Sabiex jitnaqqas ir-riskju li jiġu introdotti dazji ġodda fuq l-esportazzjonijiet mill-Federazzjoni Russa fil-ġejjieni, u l-effett li jirriżulta fuq il-provvista tal-materja prima, il-Kummissjoni, f'isem l-Unjoni, innegozjat Ftehim mal-Federazzjoni Russa fil-forma ta’ Skambju ta’ Ittri dwar l-introduzzjoni jew iż-żieda ta’ dazji tal-esportazzjonijiet fuq materja prima (“il-Ftehim”).
                  
               
                     (4)
                  
                  
                     Il-Ftehim għandu jiġi ffirmat.
                  
               
                     (5)
                  
                  
                     Fid-dawl tal-ħtieġa li jkun żgurat li l-impenji tal-Federazzjoni Russa rigward id-dazji ġodda tal-esportazzjonijiet fuq materja prima li se japplikaw mid-data tal-adeżjoni tal-Federazzjoni Russa mad-WTO, il-Ftehim għandu jiġi applikat fuq bażi provviżorja minn dik id-data, pendenti l-għeluq tal-proċeduri għal konklużjoni tiegħu,
                  
               ADOTTA DIN ID-DEĊIŻJONI:
         
            Artikolu 1
            L-iffirmar tal-Ftehim fil-forma ta’ Skambju ta’ Ittri bejn l-Unjoni Ewropea u l-Federazzjoni Russa dwar l-introduzzjoni jew iż-żieda ta’ dazji tal-esportazzjonijiet fuq materja prima, huwa b'dan awtorizzat f'isem l-Unjoni, suġġett għall-konklużjoni tal-Ftehim imsemmi.
            It-test tal-Ftehim huwa mehmuż ma’ din id-Deċiżjoni.
         
         
            Artikolu 2
            Il-President tal-Kunsill huwa b'dan awtorizzat li jinnomina l-persuna/i li jkollhom is-setgħa li jiffirmaw il-Ftehim f'isem l-Unjoni.
         
         
            Artikolu 3
            Skont id-dispożizzjonijiet tal-Ftehim, għandu jiġi applikat fuq bażi provviżorja mid-data tal-adeżjoni tal-Federazzjoni Russa mad-WTO (1), pendenti l-għeluq tal-proċeduri għal konklużjoni tal-Ftehim.
         
         
            Artikolu 4
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul f'Ġinevra, l-14 ta’ Diċembru 2011.
            
               
                  Għall-Kunsill
               
               
                  Il-President
               
               M. NOGAJ
            
         
         
            (1)  Id-data minn meta il-Ftehim se jiġi applikat provviżorjament se tkun ippubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.